b"\n_START_ARTICLE_\nBiltong\n_START_PARAGRAPH_\nBiltong er navnet p\xc3\xa5 en form for t\xc3\xb8rret k\xc3\xb8d, der oprindeligt stammer fra det sydlige Afrika. Det fremstilles ved at k\xc3\xb8d sk\xc3\xa6res i tynde skiver, krydres og t\xc3\xb8rres. Derved konserveres k\xc3\xb8det, hvilket tidligere var en n\xc3\xb8dvendighed, da muligheden for at fryse k\xc3\xb8det ikke eksisterede. Der findes talrige andre eksempler rundt om i verden p\xc3\xa5, at man har brugt t\xc3\xb8rring for at undg\xc3\xa5 ford\xc3\xa6rvet k\xc3\xb8d. _NEWLINE_Biltong er stadig en popul\xc3\xa6r snack i Sydafrika, hvor det s\xc3\xa6lges i de fleste supermarkeder og i specialbutikker. Biltong har dog ogs\xc3\xa5 fundet vej til mange andre dele af verden, omend det ikke er lige s\xc3\xa5 udbredt som det amerikanske jerky.\n_START_SECTION_\nOprindelse\n_START_PARAGRAPH_\nDet oprindelige folk, Khoisan-folket, i det sydlige Afrika lavede allerede t\xc3\xb8rret k\xc3\xb8d af det lokale vildt, f\xc3\xb8r europ\xc3\xa6erne ankom. Men det var nybyggerne, boere, og deres slaver fra \xc3\x98sten, som videreudviklede teknikken ved at behandle k\xc3\xb8det med eddike, salt, sukker, koriander og andre krydderier inden luftt\xc3\xb8rringen. Det langtidsholdbare biltong var ideelt som proviant til de skibe, der lagde vejen forbi Kapkolonien p\xc3\xa5 rejsen mellem Europa og \xc3\x98sten. Biltong blev ogs\xc3\xa5 brugt som proviant af de misforn\xc3\xb8jede boere, som i 1830\xe2\x80\x93 og 1840'erne forlod Kapkolonien p\xc3\xa5 deres Great Trek mod nord\xc3\xb8st l\xc3\xa6ngere ind i landet. _NEWLINE_Selve navnet biltong kommer af de afrikaanse (hollandske) ord 'bil' (rumpe) og 'tong' (tunge).\n_START_SECTION_\nIngredienser\n_START_PARAGRAPH_\nBiltong kan fremstilles af mange forskellige typer k\xc3\xb8d og udsk\xc3\xa6ringer. Der bruges dog oftest oksek\xc3\xb8d, da det er billigere end vildt. Traditionel biltong laves ogs\xc3\xa5 af vildt hjemmeh\xc3\xb8rende i Sydafrika s\xc3\xa5som impala, kudu, springbuk og struds._NEWLINE_De mest almindelige krydderier er peber, koriander og nellike."